Oorspoelings ná reën in die Kaap | Maroela Media
'n Foto wat Donderdag (26 April 2018) op sosiale media gedeel van 'n straat wat oorspoel ná reën oornag in Kaapstad. Foto: Facebook via Peter Abrahams
Die Suid-Afrikaanse Weerdiens het vroeër gewaarsku dat storms en onstuimige seetoestande die volgende paar dae van Alexanderbaai tot Algoabaai in die Wes-Kaap verwag kan word. Die Stad Kaapstad se rampbestuursentrum is op 'n hoë gereedheidsgrondslag geplaas om vloede of enige ander noodgevalle in die stad te hanteer.
Die waarskuwing was nie tevergeefs nie aangesien donderstorms wel deur Woensdagnag voorgekom het. Die weerdiens het nog nie presiese reënvalsyfers bekendgemaak nie.
'n Senior beampte van die stad het Donderdag bevestig talle paaie het oorspoel. "Dit is te veel om op te noem. Motoriste moet vanoggend [Donderdagoggend] baie versigtig op die paaie wees."
Charlotte Powell van die stad se rampbestuursentrum het gesê: "Oorspoelings is aangemeld, meestal in die stedelike gebiede oor die metropool weens versperde dreinstelsels en beperkte afloopvermoë. Informele nedersettings in laagliggende gebiede is ook geraak."
Powell het gesê paaie in Somerset-Wes en dele van die N1 en N2 is ook oorspoel.
"Geen noodskuilings is tans geaktiveer nie. Rampbestuurbeamptes doen saam met ander stadsdienste assesserings en bemanningslede is ontplooi."
Maroela Media het vroeër berig die weerdiens het Maandag 'n kouefront vanaf gister [Woensdag] in die Kaap voorspel.
is dit dan nie goeie nuus nie, hulle het mos dit nodig….
Dankie Here vir die reen.
Dankie vir die reen .Amen
Ons kla glad nie oor die reen nie, dis net, die stormwaterpype en slote is nie skoon gehou nie en al die gemors wat daarin opgedam het, veroorsaak nou dat strate oorstroom word, Wat ook baie hartseer is, is dat baie van die water wegloop see toe, waar dit andersins na 'n dam of iewers vir hergebruik herlei kon word.